KOMISSION TÄYTÄNTÖÖNPANOASETUS (EU) 2022/1630,

annettu 21 päivänä syyskuuta 2022,

toimenpiteistä tuhoojan Grapevine flavescence dorée -fytoplasma leviämisen estämiseksi tietyillä rajatuilla alueilla

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta 26 päivänä lokakuuta 2016 annetun Euroopan parlamentin ja neuvoston asetuksen (EU) 2016/2031 (1) ja erityisesti sen 28 artiklan 1 kohdan d ja e alakohdan ja 28 artiklan 2 kohdan,

sekä katsoo seuraavaa:

(1) Komission täytäntöönpanoasetuksen (EU) 2019/2072 (2) liitteessä II olevassa B osassa vahvistetaan luettelo unionikaranteenituhoojista, joiden tiedetään esiintyvän unionin alueella.

(2) Grapevine flavescence dorée -fytoplasma, jäljempänä ’asianomainen tuhooja’, sisältyy kyseiseen luetteloon, koska sitä tiedetään esiintyvän tietyissä osissa unionin aluetta ja sillä on merkittävä vaikutus Vitis L. -suvun kasvien, jäljempänä ’asianomaiset kasvit’, jotka ovat asianomaisen tuhoojan pääasiallinen isäntä, viljelyyn.

(3) Scaphoideus titanus Ball -vektorin, jäljempänä ’asianomainen vektori’, on todettu levittävän asianomaista tuhoojaa voimakkaasti. Asianomaisella vektorilla on tärkeä rooli Grapevine flavescence dorée -fytoplasman vakiintumisessa ja leviämisessä unionin alueella (3), minkä vuoksi olisi vahvistettava toimenpiteitä sen tunnistamiseksi ja torjumiseksi.

(4) Asetuksen (EU) 2016/2031 19 artiklan nojalla tehdyt kartoitukset osoittavat, että asianomaisen tuhoojan hävittäminen tietyiltä rajatuilta alueilta ei ole enää mahdollista.

(5) Sen vuoksi olisi päätettävä toimenpiteistä, joilla asianomaisen tuhoojan leviäminen voidaan estää näillä rajatuilla alueilla, jotka koostuvat saastuneesta alueesta ja puskurialueesta. Näihin toimenpiteisiin olisi kuuluttava saastuneiden kasvien hävittäminen ja poistaminen sekä asianmukaisten käsittelyjen suorittaminen, jotta voidaan estää asianomaisen tuhoojan leviäminen muualle unionin alueelle.

(6) Toimivaltaisten viranomaisten olisi lisättävä tiedotusta sen varmistamiseksi, että kansalaiset yleensä ja ammattimaiset toimijat, joita rajatuilla alueilla suoritettavat leviämistä estävät toimenpiteet koskevat, ovat tietoisia sovellettavista toimenpiteistä ja toimenpiteitä varten rajatuista alueista.

(7) Jos asianomaista tuhoojaa kuitenkin havaitaan asianomaisen tuhoojan leviämisen estämiseksi toteutettujen toimenpiteiden kohteena olevaa saastunutta aluetta ympäröivällä puskurialueella, uuden havainnon olisi johdettava siihen, että toimivaltainen viranomainen määrittää uuden rajatun alueen asianomaisen tuhoojan hävittämiseksi.

(8) Asianomaisen tuhoojan ja asianomaisen vektorin esiintymisen varalta olisi tehtävä vuotuisia kartoituksia asetuksen (EU) 2016/2031 22 artiklan ja komission täytäntöönpanoasetuksen (EU) 2020/1231 (4) mukaisesti, jotta varmistetaan asianomaisen tuhoojan varhainen havaitseminen unionin alueen sellaisissa osissa, joissa sitä ei tiedetä esiintyvän. Kartoitusten olisi perustuttava Euroopan elintarviketurvallisuusviranomaisen julkaisemaan asianomaista tuhoojaa ja sen vektoria koskevaan tuhoojavalvontakorttiin, jossa otetaan huomioon viimeisin tieteellinen ja tekninen kehitys.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Kohde Tässä asetuksessa vahvistetaan toimenpiteet Grapevine flavescence dorée -fytoplasman leviämisen estämiseksi niillä rajatuilla alueilla, joilla sen hävittäminen ei ole mahdollista.

2 artikla Määritelmät Tässä asetuksessa tarkoitetaan: 1) ’asianomaisella tuhoojalla’ Grapevine flavescence dorée -fytoplasmaa; 2) ’asianomaisilla kasveilla’Vitis L. -suvun kasveja, lukuun ottamatta hedelmiä ja siemeniä; 3) ’asianomaisella vektorilla’Scaphoideus titanus Ball -vektoria; 4) ’leviämistä estävällä rajatulla alueella’ liitteessä I lueteltua aluetta, jolta asianomaista tuhoojaa ei voida hävittää; 5) ’tuhoojavalvontakortilla’ Euroopan elintarviketurvallisuusviranomaisen julkaisemaa, tuhoojaa Grapevine flavescence dorée -fytoplasma ja sen vektoria Scaphoideus titanus koskevaa tuhoojavalvontakorttia” (5).

3 artikla Leviämistä estävien rajattujen alueiden määrittäminen Toimivaltaisen viranomaisen on määritettävä asianomaisen tuhoojan leviämistä estävät rajatut alueet, jotka muodostuvat saastuneesta alueesta ja sitä ympäröivästä vähintään 2,5 kilometrin levyisestä puskurialueesta.

4 artikla Leviämistä estävillä rajatuilla alueilla toteutettavat toimenpiteet 1. Saastuneilla alueilla toimivaltaisten viranomaisten on varmistettava, että toteutetaan seuraavat toimenpiteet: a) asianomaisen tuhoojan saastuttama asianomaiset kasvit poistetaan ja tuhotaan mahdollisimman pian ja viimeistään ennen seuraavan kasvukauden alkua; b) suoritetaan asianmukaiset käsittelyt asianomaisen vektorin torjumiseksi. 2. Puskurialueilla toimivaltaisten viranomaisten on varmistettava, että asianomaisen vektorin torjumiseksi suoritetaan asianmukaisia käsittelyjä silloin, kun asianomaista vektoria esiintyy. Jos asianomaisen tuhoojan esiintyminen asianomaisissa kasveissa on virallisesti vahvistettu puskurialueella, sovelletaan asetuksen (EU) 2016/2031 17 ja 18 artiklaa. 3. Leviämistä estävillä rajatuilla alueilla toimivaltaisten viranomaisten on lisättävä tiedotusta asianomaisen tuhoojan uhasta ja toimenpiteistä, jotka on toteutettu estämään sen leviäminen kyseisten alueiden ulkopuolelle. Toimivaltaisten viranomaisten on tiedotettava leviämistä estävän rajatun alueen rajoista kansalaisille ja asianomaisille ammattimaisille toimijoille.

5 artikla Kartoitukset 1. Toimivaltaisten viranomaisten on suoritettava 2 ja 3 kohdassa säädetyt kartoitukset ottaen huomioon tuhoojavalvontakortin tiedot. 2. Niiden on tehtävä vuosittain riskiperusteisia kartoituksia asianomaisen tuhoojan ja asianomaisen vektorin esiintymisestä unionin alueen osissa, joissa asianomaista tuhoojaa ei tiedetä esiintyvän mutta joihin se voisi vakiintua. 3. Niiden on suoritettava leviämistä estävien rajattujen alueiden puskurialueilla asetuksen (EU) 2016/2031 19 artiklan 1 kohdan mukaiset vuotuiset kartoitukset asianomaisen tuhoojan ja sen asianomaisen vektorin esiintymisen havaitsemiseksi. Kartoitusten on sisällettävä seuraavat: a) asianomaisten kasvien silmämääräiset tarkastukset asianomaisen tuhoojan havaitsemiseksi; b) näytteenotto ja testaus, kun asianomaisen tuhoojan esiintymistä epäillään; ja c) asianmukaiset pyydystystoimet asianomaisen vektorin havaitsemiseksi. Tällaisten kartoitusten on oltava 2 kohdassa tarkoitettuja kartoituksia intensiivisempiä, ja niissä on tehtävä enemmän silmämääräisiä tarkastuksia sekä tarvittaessa otettava näytteitä ja tehtävä testejä.

6 artikla Raportointi Jäsenvaltioiden on viimeistään kunkin vuoden 30 päivänä huhtikuuta toimitettava komissiolle ja muille jäsenvaltioille edellisenä kalenterivuonna suoritettujen kartoitusten tulokset seuraavien säännösten mukaisesti: a) tämän asetuksen 5 artiklan 2 kohta, käyttäen yhtä täytäntöönpanoasetuksen (EU) 2020/1231 liitteessä I vahvistetuista malleista; b) tämän asetuksen 5 artiklan 3 kohta, käyttäen yhtä tämän asetuksen liitteessä II vahvistetuista malleista.

7 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä syyskuuta 2022. Komission puolesta Puheenjohtaja Ursula VON DER LEYEN

(1) EUVL L 317, 23.11.2016, s. 4.

(2) Komission täytäntöönpanoasetus (EU) 2019/2072, annettu 28 päivänä marraskuuta 2019, Euroopan parlamentin ja neuvoston asetuksen (EU) 2016/2031 täytäntöönpanon yhdenmukaisten edellytysten vahvistamisesta kasvintuhoojien vastaisten suojatoimenpiteiden osalta, komission asetuksen (EY) N:o 690/2008 kumoamisesta ja komission täytäntöönpanoasetuksen (EU) 2018/2019 muuttamisesta (EUVL L 319, 10.12.2019, s. 1).

(3) EFSA PLH Panel (EFSA Panel on Plant Health), 2014. Scientific Opinion on pest categorisation of Grapevine Flavescence Dorée. EFSA Journal 2014;12(10):3851, 31 pp. doi:10.2903/j.efsa.2014.3851.

(4) Komission täytäntöönpanoasetus (EU) 2020/1231, annettu 27 päivänä elokuuta 2020, Euroopan parlamentin ja neuvoston asetuksen (EU) 2016/2031 22 ja 23 artiklassa tarkoitettujen kartoitusten tuloksista annettavien vuosittaisten raporttien muodosta ja niitä koskevista ohjeista sekä monivuotisten kartoitusohjelmien muodosta ja käytännön järjestelyistä (EUVL L 280, 28.8.2020, s. 1).

(5) Pest survey card on flavescence dorée phytoplasma and its vector Scaphoideus titanus. EFSA supporting publication 2020:EN-1909. 36 pp. doi:10.2903/sp.efsa.2020.EN-1909.